ഇഖ്റ ചൌധരി

ഇഖ്റ ചൌധരി അഥവാ ഇഖ്റ ഹസൻ (ജനനം, 26 ഓഗസ്റ്റ് 1994) ഉത്തർപ്രദേശിൽനിന്നുള്ള ഒരു ഇന്ത്യൻ രാഷ്ട്രീയ പ്രവർത്തകയാണ്. 2024 ജൂൺ 4 മുതൽ ഉത്തർപ്രദേശിലെ കൈരാന ലോക്സഭാ മണ്ഡലത്തിൽ നിന്നുള്ള പാർലമെന്റ് അംഗമാണ് അവർ. അവർ സമാജ്വാദി പാർട്ടി അംഗമാണ്.     

 ആദ്യകാലം 
മുൻ ലോക്സഭാംഗവും രാജ്യസഭാംഗവുമായ ചൌധരി മുനവ്വർ ഹസൻറെയും മുൻ ലോക്സഭാംഗമായ ബീഗം തബസും ഹസന്റെയും മകളാണ് ഇഖ്റ. അവർ ഒരു മുസ്ലീം ഗുജ്ജാർ കുടുംബത്തിൽ നിന്നുള്ള വനിതയാണ്.

ന്യൂഡൽഹിയിലെ ക്വീൻ മേരി സ്കൂളിൽ നിന്ന് ഹൈസ്കൂൾ വിദ്യാഭ്യാസം പൂർത്തിയാക്കിയ ശേഷം ഡൽഹി സർവകലാശാലയുടെ കീഴിലുള്ള ലേഡി ശ്രീറാം കോളേജിൽ നിന്ന് ബാച്ചിലർ ഓഫ് ആർട്സ് ബിരുദം നേടി. പിന്നീട് 2020 ൽ SOAS യൂണിവേഴ്സിറ്റി ഓഫ് ലണ്ടനിൽ നിന്ന് ഇന്റർനാഷണൽ പൊളിറ്റിക്സ് & ലോയിൽ എം.എസ്സി. പഠനവും പൂർത്തിയാക്കി.

 രാഷ്ട്രീയ ജീവിതം 
ഒരു രാഷ്ട്രീയ കുടുംബത്തിൽ നിന്ന് എത്തിയ ഇഖ്റയുടെ മുത്തച്ഛൻ അക്തർ ഹസൻ, പിതാവ് മുനവ്വർ ഹസൻ, മാതാവ് തബസും ഹസൻ എന്നിവർ കൈറാനയിൽ നിന്നുള്ള മുൻ എംപിമാരായിരുന്നു. അവരുടെ സഹോദരൻ നഹിദ് ഹസൻ മൂന്ന് തവണ നിയമസഭാംഗമായിരുന്നു. 2016 ൽ ജില്ലാ പഞ്ചായത്ത് തിരഞ്ഞെടുപ്പിൽ മത്സരിച്ച് 5000 വോട്ടുകൾക്ക് പരാജയപ്പെട്ടാണ് അവർ തന്റെ രാഷ്ട്രീയ ജീവിതം ആരംഭിച്ചത്.

ചില കേസുകളിൽ ജയിലിൽ കഴിയുന്ന തൻ്റെ സഹോദരൻ നഹിദ് ഹസനു വേണ്ടി അവർ ഒരു തിരഞ്ഞെടുപ്പ് പ്രചാരണം ആരംഭിച്ചു. അവർ അദ്ദേഹത്തിന്റെ മണ്ഡലത്തിൽ പ്രചാരണത്തിന് നേതൃത്വം നൽകുകയും കൈരാന നിയമസഭാ മണ്ഡലത്തിൽ നിന്ന് സഹോദരനെ വിജയിപ്പിക്കുകയും ചെയ്തു.

2024 ൽ നടന്ന പാർലമെന്റ് പൊതുതെരഞ്ഞെടുപ്പിൽ ഭാരതീയ ജനതാ പാർട്ടിയിലെ പ്രദീപ് കുമാറിനെ 69,116 വോട്ടുകൾക്ക് പരാജയപ്പെടുത്തി ഇഖ്ര കൈരാനയിൽ നിന്നുള്ള പാർലമെന്റ് അംഗമായി.

വിദ്യാഭ്യാസ മന്ത്രാലയത്തിന്റെ ബജറ്റ് ചർച്ചയിൽ ന്യൂനപക്ഷ വിദ്യാഭ്യാസത്തോട് വിവേചനം കാണിക്കുന്ന കേന്ദ്ര ബജറ്റിനെ അവർ നിശിതമായി വിമർശിച്ചു. മൌലാന ആസാദ് ഫൌണ്ടേഷൻ അടച്ചുപൂട്ടുന്നതിനെക്കുറിച്ചും ഡാർവിന്റെ സിദ്ധാന്തം, മുഗൾ ചരിത്രത്തെ വളച്ചൊടിക്കൽ എന്നീ വിഷയങ്ങളിലും സർക്കാരിനെതിരെ വിമർശനം നടത്തിയ അവർ ഇത്തരം ചരിത്രപരവും ശാസ്ത്രീയവുമായ പ്രധാന ഉള്ളടക്കങ്ങൾ  പാഠപുസ്തകങ്ങളിൽ നിന്ന് നീക്കം ചെയ്യുന്നതിനെക്കുറിച്ചും ആശങ്ക പ്രകടിപ്പിച്ചു.

 ഇതും കാണുക 

 സമാജ്വാദി പാർട്ടി
 2024 ലെ ഇന്ത്യൻ പൊതുതെരഞ്ഞെടുപ്പ്
 കൈരാന ലോക്സഭാ മണ്ഡലം

 അവലംബം 

വർഗ്ഗം:ഇന്ത്യൻ മുസ്ലിങ്ങൾ
വർഗ്ഗം:ഉത്തർപ്രദേശിൽ നിന്നും ലോക്‌സഭയിൽ അംഗമായവർ
വർഗ്ഗം:ജീവിച്ചിരിക്കുന്നവർ
വർഗ്ഗം:1994-ൽ ജനിച്ചവർ
വർഗ്ഗം:പതിനെട്ടാം ലോക്‌സഭയിലെ അംഗങ്ങൾ